|  |
| --- |
| **RAPORTI I VLERËSIMIT TË NDIKIMIT** |
| **EMËRTIMI I PROPOZIMIT TË POLITIKËS**  | Projekt për “Për disa shtesa dhe ndryshime në ligjin nr. 110/2018, “Për noterinë”  |
| **MINISTRIA UDHËHEQËSE**  | Ministria   |
| **FAZA E POLITIKËS/VLERËSIMIT TË NDIKIMIT** | Konsultim |
| **BURIMI I PROPOZIMIT TË POLITIKËS** |  |
| **DIREKTIVË/RREGULLORE E BE-së**  |         |
| **PUBLIKIMET DHE STRATEGJITË E LIDHURA** | Programi Qeverisës 2017-2021, pika 3.1 Shteti Ligjor dhe Drejtësia e Re, Rendi dhe Siguria Publike. Rekomandimet e FATF dhe MONEYVAL. Programi i Përgjithshëm analitik. Planit Kombëtar për Integrimin Evropian, 2021– 2023 |
| **DATA E KONSULTIMIT PUBLIK** | 02/04/2021 |
| **DATA E VLERËSIMIT TË NDIKIMIT**  | 01/04/2021 |
| **A E KA SHQYRTUAR KRYEMINISTRIA VLERËSIMIN E NDIKIMIT?** **NËSE PO, JEPNI DATËN E SHQYRTIMIT** | 06/04/2021 |
| **NUMRI I VLERËSIMIT TË NDIKIMIT** | 2021– MD – Nr. 1  |
| **TE DHËNA KONTAKTI** **(EMRI, E-MAIL, NUMRI I TELEFONIT TË PERSONIT TË KONTAKTIT)** | Roland StafaRoland.Stafa@drejtesia.gov.al |
|  |
| **PJESA 1: PËRMBLEDHJE EKZEKUTIVE (maksimumi 2 faqe)** |
| **PËRKUFIZIMI I PROBLEMIT***Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta)* Kohët e fundit në RSH është vënë re nevoja për avancimin e luftës ndaj krimit dhe problematika e pastrimit të parave dhe financimit të terrorizmit që vijnë si pasojë e zhvillimit të veprimtarive kriminale dhe vendi është futur në listën gri të rrezikut nga këto fenomene. Ky problem prek në mënyrë të pashmangshme disa sektorë të rëndësishëm të ekonomisë, tregut, konkurrencës, interesat e qytetarëve dhe bisneseve, si dhe ndikon drejtpërdrejtë në shtetin e së drejtës. Nevoja për ndërhyrje lidhet me angazhimin intensiv të Qeverisë për të përmbushur rekomandimet e FATF dhe MONEYVAL, në kuadër të luftës kundër këtyre fenomeneve, si dhe në kuadër të pikës 3.1 të Programit Qeverisës 2017-2021. Projektligji ndërhyn me masa të shpejta e të nevojshme rregullatore për të kontrolluar dhe parandaluar depërtimin e elementëve kriminalë në profesionin e noterit, për të adresuar rastet kur pas licencimit të tyre, zëvendësnoterët dhe noterët përfshihen në veprimtari kriminale përfshi këtu edhe pastrimin e parave dhe financimin e terrorizmit, si dhe për të garantuar integritetin dhe besueshmërinë e të interesuarve, kandidatëve për noter, zëvendësnoterëve e noterëve. |
| **OBJEKTIVAT***Cilat janë objektivat dhe rezultatet e synuara të propozimit? (jo më shumë se 7 rreshta)*1. Plotësimi i ligjit me masa konkrete për vazhdimin e luftës ndaj kriminalitetit dhe pastrimit të parave e financimit të terrorizmit, brenda vitit 2021; 2. Përmbushja e rekomandimeve ndërkombëtare të caktuara për Ministrinë e Drejtësisë në fushën e noterisë brenda vitit 2021, me qëllim nxjerrjen e vendit nga lista e vendeve “nën monitorim të shtuar”;3. Parandalimi i depërtimit dhe goditja e elementëve kriminalë në radhët e noterëve dhe zëvendësnoterëve;4. Ulja e rrisqeve dhe praktikave të pastrimit të parave dhe financimit të terrorizmit nga noterët brenda 3 viteve të ardhshme, nëpërmjet zbatimit rigoroz të kritereve të licensimit dhe marrjes së masave parandaluese e ndëshkuese për të garantuar zbatimin me korrektësi të legjislacionit në fuqi;5. Forcimi i integritetit dhe figurës së noterit, rritja e cilësisë së shërbimit notarial, si dhe rritja e besimit të publikut të profesioni i noterit. |
| **OPSIONET E POLITIKAVE***Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme. (jo më shumë se 7 rreshta)***Opsioni 0 (status quo):** Nuk do të ndërhyjmë me ndryshim apo politikë të re.Ruhen standardet aktuale për ushtrimin e profesionit por, nuk arrihet rezultati i pritshëm në luftën ndaj krimit dhe parandalimit të pastrimit të parave dhe përmbushja e detyrimeve ndërkombëtare.**Opsioni 1 (jo rregullator):** Vetërregullimi ose ndërgjegjësimi i noterëve nuk adreson siç duhet problemin me masat e duhura.**Opsioni 2 (rregullator):** Ndryshimi i ligjit ekzistues dhe hartimi i akteve nënligjore për zbatimin e këtyre ndryshimeve. Ndryshimi i ligjit është një masë e mjaftueshme dhe e përshtatshme për adresimin e problemit dhe përmbush detyrimet ndërkombëtare.**Opsioni 3 (rregullator)**: Hartimi i një ligji të ri. Problemi mund të adresohet më thjeshtë përmes ndryshimeve në ligj, ndërkohë hartimi i një ligji të ri vështirëson zbatimin e tij për shkak të mosunifikimit të dispozitave që rregullojnë të njëjtën fushë. |
| **ANALIZA E NDIKIMEVE***Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore (monetare) dhe cilësore (narrative) mbi buxhetin dhe grupet e tjera të prekura. (jo më shumë se 10 rreshta)*Opsioni 2 është opsioni i preferuar sepse ndryshimi i ligjit ka ndikim të drejtëpërdrejtë në përmirësimin e situatës dhe kuadrit ligjor pasi parashikon masa të përshtatshme për parandalimin e depërtimit të elementëve kriminalë, në marrjen e masave si pezullimi ose heqja e licencës nëse rezulton se zëvendësnoteri ose noteri përfshihet në veprimtari kriminale, kryen vepra penale ose nuk gëzon integritet të lartë profesional, në rritjen e efektivitetit të luftës ndaj këtyre fenomeneve, në përmirësimin e kushteve për të ushtruar profesionin dhe në përjashtimin e elementëve të papërshtatshëm. Gjithashtu, ky opsion ka ndikim jo të drejtëpërdrejtë në garantimin e një tregu të lirë dhe të ndershëm, forcimin e konkurrencës, mbrojtjen e interesave të qytetarëve, përmirësimin e klimës së biznesit, në rritjen e besimit të publikut, si dhe në rritjen cilësisë së shërbimit që i ofrohet qytetarëve. Ky opsion nuk ka ndikim me vlerë monetare të përcaktuar mbi buxhetin e shtetit, pasi ndryshimet ligjore nuk paraqesin kosto shtesë. |
| **ARSYETIMI I OPSIONIT TË PREFERUAR** *Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. (jo më shumë se 7 rreshta)*Opsioni 2 është opsioni i preferuar pasi realizon objektivat dhe rezultatet e synuara të propozimit. Përmes ndryshimeve do të arrihet një ndërhyrje minimale në kuadrin ligjor që rregullon fushën e noterisë, duke e bërë më të qartë dhe më të thjeshtë zbatimin e tij. Ky opsion gjithashtu është i mjaftueshëm dhe i përshtatshëm për të arritur objektivat dhe synimet pasi adreson në mënyrë efektive problemin dhe rekomandimet ndërkombëtare. Ndërkohë opsioni jo rregullator dhe ai i mosndërhyrjes, ruajnë standardet aktuale të cilët nuk e zgjidhin problemin pasi nuk përbëjnë masa efektive. Hartimi i një ligji të ri nuk është i nevojshëm përderisa nuk kemi të bëjmë me ndryshime thelbësore të veprimtarisë noteriale por, me rregullime të cilat mund të inkuadrohen në legjislacion përmes ndryshimeve në ligjin aktual. Ky projektakt nuk sjell ndikime me vlerë monetare të përcaktuar mbi buxhetin e shtetit, pasi ndryshimet ligjore nuk paraqesin kosto shtesë.**Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare menjëherë pas miratimit të ligjit (kostoja në total në lek, çmimet aktuale, në terma nominalë):**

|  |  |  |
| --- | --- | --- |
| **Viti** **1** | **Viti 2** | **Viti 3** |
| 0 | 0 |  0  |

 |
| **KONSULTIMI***Jepni një përmbledhje të çdo konsultimi të kryer (me kë dhe si jeni konsultuar? (jo më shumë se 5 rreshta)*Hartimi i këtij projektligji ka kaluar përmes një dialogu të vazhdueshëm me ekspertë të huaj dhe ndërkombëtarë për gjetjen e masave dhe formulimin e parashikimeve të duhura ligjore me qëllim përmbushjen e rekomandimeve të planit ICRG/FATF. Projektligji është hartuar nga Ministria e Drejtësisë në bashkëpunim të ngushtë me ekspertë vendas dhe ndërkombëtarë të Horizontal Facility for the Western Balkans and Turkey II, Action against Economic Crime in Albania dhe të EURALIUS. Procesi i hartimit të këtij projektligji ka kaluar përmes disa ndryshimeve me qëllim reflektimin e komenteve të aktorëve të përfshirë, si dhe përputhshmërinë e tij me Kushtetutën dhe parashikimet e tjera ligjore. Në përfundim të këtij procesi, projektligji i është nënshtruar konsultimit publik përmes publikimit të tij në Regjistrin Elektronik për Njoftimet dhe Konsultimet Publike dhe dërgimit për mendim disa institucioneve. Në zbatim të ligjit nr.146/2014 “Për Njoftimin dhe Konsultimin Publik”, ky projektligj është publikuar në portalin e Regjistrit Elektronik për Njoftimet dhe Konsultimet Publike. Procesi i konsultimit përmes regjistrit elektronik në RENJK zgjati nga data 02.04.2021 – 30.04.2021, periudhë gjatë së cilës nuk u dërguan komente.Projektligji i është dërguar për mendim përmes sistemit e-akte Ministrisë së Fianancave dhe Ekonomisë dhe me shkresë Drejtorisë së Përgjithshme të Parandalimit të Pastrimit të Parave dhe Dhomës Kombëtare të Noterëve. MFE dhe DPPP-ja kanë dërguar komente të cilat nuk janë reflektuar në projektligj pasi propozimet e dërguara përfshihen brenda parashikimeve të projektligjit.Gjithashtu, më datë 14.05.2021 është zhvilluar edhe një tryezë konsultimi me pjesëmarrës dhe përfaqësues nga Dhoma Kombëtare e Noterisë, organet drejtuese të saj, Qendra e Trajnimit dhe Bordit Disiplinor, shumica e komenteve të të cilëve janë reflektuar në projektligj. Përmes këtij takimi u ra dakord mbi nevojën e ndërmarrjes së kësaj nisme, si dhe u prezantuan komentet e aktorëve ndaj draftit fillestar që lidhen kryesisht me kompetencat e organeve të DHKN-së. Këto komente janë pranuar dhe më pas janë reflektuar në projektligj. Gjatë mbledhjes u dakordësua që të zhvillohej edhe një tryezë e dytë konsultimi, e cila u zhvillua më datë 17.05.2021 me ekspertëve vendas dhe ndërkombëtare të EURALIUS, si dhe përfaqësues të Dhomës Kombëtare të Noterisë mbi adresimin e mundshëm të sugjerimeve dhe komenteve që u shfaqën gjatë tryezës së konsultimit pranë Ministrisë së Drejtësisë.Në periudhën mars – maj 2021 janë zhvilluar edhe takime online me ekspertë vendas dhe ndërkombëtarë të Horizontal Facility for the Western Balkans and Turkey II, Action against Economic Crime in Albania dhe të EURALIUS, si dhe përfaqësues të Dhomës Kombëtare të Noterisë. Këto takime i kanë shërbyer përmirësimit të draftit të projektligjit duke sjellë përmirësime të vazhdueshme të koncepteve të parashikuar në të. Gjithashtu, përmes këtyre takimeve janë evidentuar nevojat për prezantimin e procedurave të reja të cilat i shërbejnë arritjes së qëllimit të nismës. Projektligji i është dërguar edhe institucioneve të tjera si Këshilli i Lartë Gjyqësor, Këshilli i Lartë i Prokurorisë, Prokuroria e Përgjithshme, Shërbimi Informativ i Shtetit dhe Byroja Kombëtare e Hetimit në kuadër të rolit të tyre mbi verifikimin e integritetit dhe besueshmërisë profesionale të subjekteve, si dhe Dhomës Kombëtare të Noterëve. Sa i përket këtyre institucioneve, Këshilli i Lartë Gjyqësor, Këshilli i Lartë i Prokurorisë, Prokuroria e Përgjithshme, Shërbimi Informativ i Shtetit dhe Byroja Kombëtare e Hetimit kanë shprehur dakordësinë e tyre në lidhje me projektligjin. |
| **ZBATIMI DHE MONITORIMI***Si do të organizohen zbatimi dhe monitorimi?(jo më shumë se 5 rreshta)*Zbatimi do të kryhet nga të interesuarit për noter, kandidatët për noter, zëvendësnoterët, noterët, strukturat përgjegjëse pranë Ministrisë e Drejtësisë, Dhoma Kombëtare e Noterëve, Bordi Disiplinor i Noterisë, Qendra Shqiptare e Trajnimit të Noterëve, Drejtoria e Përgjithshme e Parandalimit të Pastrimit të Parave, si dhe çdo institucion ose subjekt tjetër të cilit do t’i ngarkohen të drejta dhe detyrime. Monitorimi i zbatimit të këtyre ndryshime do të kryhet nga institucionet e lartpërmendura dhe ndërkombëtare. |

#

|  |
| --- |
| **PJESA 2: BAZA KRYESORE E ANALIZËS DHE E PROVAVE**  |

# Historik

*Jepni kontekstin e politikës.*

Në Programin Qeverisës 2017-2021 në pikën 3.1 “Shteti Ligjor dhe Drejtësia e Re” është përcaktuar reforma e shërbimeve publike të ofruara nga profesionet e lira ku përfshihet edhe profesioni i noterit me synimin për të ofruar shërbime ligjore, sa më cilësore dhe profesionale për qytetarët. Gjithashtu, është parashikuar forcimi i kushteve dhe kritereve profesionale për subjektet që ofrojnë këtë shërbim publik, si dhe forcimi i mekanizmave kontrollues me qëllim shmangien e abuzimeve dhe veprimeve joligjore.

Kohët e fundit në vend është vënë re problematika e pastrimit të parave dhe financimit të terrorizmit që vijnë si pasojë e zhvillimit të veprimtarive kriminale dhe vendi është futur në listën gri të rrezikut nga këto fenomene. Këto fenomene vijnë si shkak i nevojës që kanë organizatat dhe elementët kriminalë për të pastruar produktet e veprave penale të kryera prej tyre, ku ndër to përfshihen edhe pastrimi i parave dhe financimi i terrorizmit. Ky problem prek në mënyrë të pashmangshme disa sektorë të rëndësishëm të ekonomisë, deformon tregun e lirë, cënon konkurrencën e ndershme, dëmton interesat e ligjshëm të qytetarëve dhe bisneseve të cilët në mënyrë të drejtëpërdrejtë apo të tërthortë pësojnë dëme që vijnë nga praktikat e pastrimit të parave, si dhe sjell cënimin e shtetit të së drejtës.

Në këtë kuadër, Qeveria e Republikës së Shqipërisë është e angazhuar për vazhdimin e luftës kundër pastrimit të parave dhe financimit të terrorizmit dhe për rritjen e efektivitetit të saj, duke bashkëpunuar ngushtë me organizma ndërkombëtarë si FATF dhe MONEYVAL, për të identifikuar rrisqet dhe masat përkatëse që duhen marrë për adresimin e tyre.

Për më tepër Shqipëria prej Shkurtit të vitit 2020 është përfshirë në listën e vendeve “nën monitorim të shtuar”/ “lista gri” nga Grupi i Posaçëm i Veprimit Financiar (FATF), organ ndërqeveritar që përcakton në nivel ndërkombëtar standardet dhe që nxit zbatimin efektiv të masave ligjore, rregullative dhe operacionale për luftën kundër pastrimit të parave, financimit të terrorizmit, etj. Duke filluar nga muaji shkurt i vitit 2020, Shqipëria ka ndërmarrë një angazhim politik për të punuar me Grupin e Posaçëm të Veprimit Financiar (Financial Action Task Force, ndryshe “FATF”) dhe Moneyval, me qëllim forcimin e luftës kundër pastrimit të parave dhe financimit të terrorizmit. Përmes vendimit nr. 1, datë 19.2.2020, “Për krijimin e grupit ndërinstitucional të punës për të përmbushur rekomandimet e ICRG- FATF” të Komitetit të Bashkërendimit të Luftës Kundër Pastrimit të Parave, u ngrit grupi ndërinstitucional i punës, i kryesuar nga zëvendëskryeministri me pjesëmarrjen e institucioneve dhe ministrive kryesore, të tilla si: MFE, MEPJ, MM, MPB, MD, Prokuroria e Përgjithshme, Prokuroria Speciale, SPAK, BSH, AMF, DPSH dhe SHISH. Në këtë kuadër, marrja masave konkrete do të mundësojë nxjerrjen e Shqipërisë në një kohë sa më të shpejtë nga listën e vendeve “nën monitorim të shtuar”.

Zhvillimi i ekonomisë, rritja e volumit të qarkullimit civil, zhvillimi i industrisë së ndërtimit, rritja e volumit të shkëmbimit të shumave monetare nga njëra anë dhe veprimtaritë kriminale e nevoja për të pastruar produktet e veprave penale takohen shpeshherë në pika të ndryshme. Një ndër këto pika është edhe nevoja për të formalizuar dhe noterizuar disa veprime të caktuara juridike me qëllime ekonomike si shitje, shkëmbime, dhënie me qira etj, përmes akteve apo kontratave të ndryshme noteriale.

Qeveria ka ndërmarrë një sërë reformash që lidhen me forcimin e shtetit të së drejtës, zhvillimin ekonomik dhe sistemin e drejtësisë pjesë të cilave janë edhe profesionet e lira, ndër to profesioni i noterit. Me këtë qëllim është hartuar ligji i ri nr. 100/2018 “Për noterinë” i cili ka sjell një avancim të dukshëm të politikës së zhvillimit të këtij profesioni duke përcaktuar kritere më të forta për hyrjen dhe ushtrimin e profesionit dhe kontroll më të efektshëm të veprimtarisë noteriale në përputhje me legjislacionin kombëtar. Ndërkohë ndryshimi i ligjit ka si qëllim të avancojë akoma më tej pikat e sipërpërmendura duke përcaktuar rregulla më të efektshme për parandalimin e depërtimit të elementëve kriminalë në profesion, marrjen e masave të shpejta për të përjashtuar nga profesioni ata zëvendësnoterë dhe noterë që përfshihen në veprimtari të jashtëligjshme, si dhe garantimin e integritetit të profesionit të noterit.

# Problemi në shqyrtim

* *Përshkruani natyrën e problemit.*
* *Identifikoni shkaqet e problemit.*
* *Përshkruani shtrirjen e problemit.*
* *Identifikoni grupet e prekura nga ky problem - qeveria / biznesi / shoqëria civile / qytetarët.*
* *Vlerësoni nëse problemi mund të trajtohet ose jo përmes një ndryshimi të politikave.*

Problemi në shqyrtim lidhet me mungesën e parashikimeve të plota, të qarta dhe të efektshme ligjore mbi masat që duhet të zbatohen për parandalimin e depërtimit në profesionin e noterit të elementëve kriminalë, si dhe me nevojën për të adresuar shprehimisht dhe në mënyrë të shpejtë shfaqjen e rasteve apo dyshimeve se janë realizuar praktika të pastrimit të parave dhe financimit të terrorizmit apo te kryerjes se veprave të tjera penale që ndikojnë në integritetin e profesionit të noterit.

Profesioni i noterit luan një rol të rëndësishëm në kalimin e të drejtave të pronësisë dhe në veprime të tjera juridike e transaksione të ndryshme, që përfshijnë kalime të shumave monetare nga një subjekt në një tjetër, me qëllim shkëmbimin e të mirave në qarkullimin civil. Përfshirja e drejtëpërdrejtë e noterëve në veprimtarinë e qarkullimit civil mbart edhe riskun për përfshirje në veprimtari kriminale apo edhe specifikisht në pastrimin e parave dhe financimin e terrorizmit. Kjo për shkak se ndër fushat që mbartin rrezikun më të madh të këtyre fenomeneve është kalimi i të drejtave të pronësisë së objekteve, si dhe kontratat për shkëmbim të vlerave monetare. Gjatë viteve 2019-2020 në Drejtorinë e Përgjithshme të Parandalimit të Pastrimit të Parave nga ana e noterëve janë raportuar gjithsej 654 raste të dyshimeve për pastrimin e parave, çka tregon për rrezikun e lartë që mbart në vetvete ushtrimi i këtij profesioni në raport me veprimtarinë e jashtëligjshme të pastrimit të parave. Dispozitat aktuale, përmbajnë disa parashikime të përgjithshme të cilat mund t’i shërbejnë luftës ndaj këtyre fenomeneve por, nuk adresojnë plotësisht problematikat me masa efektive.

Kjo problematikë vjen si rezultat i nevojës për të luftuar krimin dhe fenomenet e pastrimit të parave dhe financimit të terrorizmit. Këto janë vepra penale me karakter ekonomik dhe paraqesin një rrezikshmëri të lartë shoqërore që vijnë si shkak i nevojës së krimit për të përdorur burimet financiare të akumuluara nga veprimtaritë kriminale dhe synojnë pastrimin e produkteve të tyre përmes veprimeve të ndryshme juridike e ekonomike për të fshehur burimin e jashtëligjshëm të tyre. Pastrimi i parave dhe financimi i terrorizmit janë dy fenomene kryefjalë e aksioneve ndërkombëtare që cenojnë ekonominë, rendin, sigurinë publike, jetën dhe shëndetin e qytetarëve.

Gjithashtu, shkak për këtë ndërhyrje janë edhe rekomandimet e MONEYVAL në kuadër të planit ICRG/FTAF, sipas të cilëve Shqipëria duhet të sigurojë që autoritetet kompetente në sektorin e “Bizneseve dhe Profesionet të caktuara jo-Financiare” (DNFBP) të zbatojnë një sërë sanksionesh proporcionale dhe frenuese për shkeljet e pastrimin e parave dhe financimin e terrorizmit (PP/FT), duke përfshirë heqjen e çdo pengese të mundshme për heqjen e licencave. Konkretisht, në rezultatin imediat IO3.3 “Kërkohen amendime në ligjin për noterinë – revokime licencash edhe nga Ministria e Drejtësisë”.

Nevoja për adresimin e problemit të sipërcituar lidhet me faktin se praktikat e pastrimit të parave apo depërtimi i elementëve kriminalë në profesionin e noterit shtrihet në mënyrë të pashmangshme në disa sektorë të rëndësishëm të ekonomisë, në tregun e lirë, në konkurrencën e ndershme, në interesat e ligjshëm të qytetarëve dhe bisneseve dhe në shtetin e së drejtës, duke patur kështu një shtrirje të gjerë në disa aspekte të ekonomisë, sigurisë publike dhe të shoqërisë. Në këtë drejtim noterizimi i dokumenteve apo hartimi i akteve dhe kontratave noteriale me qëllim final pastrimin e parave apo në shërbim të interesave të krimit paraqet një veprtimtari me rrezikshmëri të lartë.

Mungesa e masave të efekteshme për të parandaluar depërtimin e elementëve kriminalë dhe për të adresuar praktikat e pastrimit të parave prek veprimtarinë e qeverisë në disa drejtime. Kjo për shkak se veprimtaria noteriale e zhvilluar duke moszbatuar legjislacionin përkatës apo veprimtaria që i shërben interesave të grupeve kriminale sjell si pasojë paraqitjen e dokumenteve dhe akteve të jashtëligjshme të cilët ndikojnë në prokurime, subvencione, klimën e biznesit, konkurrencën e pandershme, evazionin fiskal etj.

Gjithashtu, veprimtaria e mësipërme ka ndikim të drejtpërdrejtë tek biznesi dhe shoqëria pasi prania e noterëve të lidhur me krimin apo pastrimin e parave krijon një konkurrencë të pandershme, dëmton lirinë e veprimtarisë ekonomike, cënon tregun e lirë, dëmton interesat dhe të drejtat e ligjshme të bizneseve etj.

Ndërkohë mos adresimi në kohë i këtyre fenomeneve dhe prania e noterëve të tillë në treg ndikon drejtëpërdrejtë në cilësinë e shërbimit që marrin qytetarët dhe në cënimin e integritetit të lartë që duhet të ketë figura e noterit, të cilit i është dhënë e drejta e ushtrimit të një funksioni publik mbi bazën e një licence.

Sa më sipër, Qeveria e Republikës së Shqipërisë është e angazhuar për vazhdimin e luftës kundër pastrimit të parave dhe financimit të terrorizmit dhe për rritjen e efektivitetit të saj, duke bashkëpunuar ngushtë me organizma ndërkombëtarë si FATF dhe MONEYVAL, për të identifikuar rrisqet dhe masat përkatëse që duhen marrë për adresimin e tyre. Ky problem mund të trajtohet vetëm me një ndryshim të politikës, përmes ndryshimeve përkatëse në ligj, pasi metodat e tjera nuk kanë të njëjtin efektivitet dhe nuk mund të garantojnë përmbushjen e detyrimeve dhe rekomandimeve nga organizmat ndërkombëtarë si FATF/MONEYVAL mbi pastrimin e parave dhe financimin e terrorizmit. Tregu nuk është në gjendje që të vetërregullohet sa i përket këtyre aspekteve dhe si rrjedhojë nevojitet parashikimi me ligj i disa masave të posaçme që synojnë të parandalojnë depërtimin e elementëve kriminalë apo përfshirje në veprimtari kriminale, ndër to pastrimin e parave dhe financimin e terrorizmit.

# Arsyeja e ndërhyrjes

* *Shpjegoni pse qeveria e sheh të nevojshme të ndërhyjë.*
* *Shpjegoni se çfarë shpreson të trajtojë qeveria nëpërmjet kësaj ndërhyrjeje.*
* *Shpjegoni se si i mbështet kjo ndërhyrje objektivat e nivelit të lartë të qeverisë.*
* *Rendisni punën ekzistuese që është realizuar tashmë.*

Megjithëse noterët janë subjekt i ligjit nr. 9917, datë 19.05.2008 “Për parandalimin e pastrimit të parave dhe financimit të terrorizmit”, të ndryshuar, ndërhyrja e Qeverisë është e domosdoshme për shkak të dështimit të tregut sepse komuniteti i noterëve dhe shoqëria në përgjithësi nuk mund të japë rezultatet e nevojshme dhe të efektshme. Nevoja për të ndërhyrë me masa lidhet pikërisht me pamundësinë për të adresuar këtë problematikë përmes masave jorregulatore dhe përmbushjen e detyrimeve që burojnë nga angazhimet ndërkombëtare për të trajtuar fenomenet e pastrimit të parave dhe të financimit të terrorizmit.

Aktualisht në ligjin nr. 110/2018 “Për noterinë”, është parashikuar si kusht për licencim që noteri të mos ketë qenë i dënuar për disa kategori të caktuara veprash penale dhe si shkak për pezullimin dhe heqjen e licencës janë vendosur dënimet për vepra penale dhe kryerja e shkeljeve disiplinore. Nga ana tjetër këto parashikime nuk janë të plota pasi lidhen vetëm me gjendjen gjyqësore të noterit në momente të caktuara kohore, pa marrë parasysh rastet e tjera të cilat mund të ndikojnë në depërtimin e elementëve kriminalë në profesion, në integritetin e tyre apo të marrjes së masave të shpejta për trajtimin e praktikave të pastrimit të parave apo të përfshirjes në vepra penale. Për këtë arsye nevojitet të ndërhyhet për të kontrolluar më mirë dhe për të parandaluar që në fillim depërtimin në këtë profesion edhe të personave të cilët, pavarësisht se në momentin e konkurrimit dhe licencimit nuk janë të dënuar, mund të jenë përfshirë në kryerjen e veprave penale ku ndër to përfshihen edhe veprat lidhen me pastrimin e parave dhe financimin e terrorizmit. Nga ana tjetër ndërhyrja nevojitet për të adresuar rastet kur pas licencimit të tyre dhe gjatë ushtrimit të veprimtarisë, zëvendësnoterët dhe noterët përfshihen në veprimtari kriminale përfshi këtu edhe pastrimin e parave dhe financimin e terrorizmit.

Nisma gjithashtu lidhet me angazhimin e Shqipërisë në bashkëpunimin me institucionet ndërkombëtare me qëllim nxjerrjen e vendit në një kohë sa më të shkurtër nga lista gri.

Përmes kësaj ndërhyrje Qeveria synon të trajtojë problematikat që vijnë si pasojë e përfshirjes së krimit në profesionin e noterit, përmbushjen e rekomandimeve ndërkombëtare, avancimin e luftës ndaj pastrimit të parave dhe financimit të terrorizmit, forcimin e integritetit të noterit, të rrisë besimin e publikut te ky profesion, si dhe cilësinë e shërbimit që I ofrohet qytetarëve.

Kjo politikë mbështet objektivat e nivelit të lartë të qeverisë të përcaktuar në Programin Qeverisës 2017-2021, ku reformimi i profesioneve të lira përbën një nga pikat kryesore të drejtësisë së re, Planit Kombëtar për Integrimin Evropian, 2021– 2023, Strategjinë Kundër Krimit të Organizuar dhe Krimeve të Rënda, 2021–2025, dhe Planin e Veprimit 2021–2022 ku një nga objektivat madhor është lufta kundër financimit të terrorizmit, pastrimit të parave dhe krimit të organizuar, e shprehur kjo në dokumentet kryesore në fuqi. Kështu, ky projektligj do të ketë si qëllim nxjerrjen e Shqipërisë sa më të shpejtë nga lista gri.

Në përfundim është vijuar me përgatitjen e një drafti final dhe publikimin e tij në regjistrin elektonik për njoftimet dhe konsultimet publike, si dhe marrja e mendimeve të aktorëve të përfshirë.

# Objektivi i politikës

* *Vendosni objektiva që korrespondojnë me problemin dhe shkaqet e tij.*
* *Sigurohuni që objektivat e vendosur të korrespondojnë me ato të dhëna në përmbledhjen ekzekutive, por më të detajuara.*
* *Sigurohuni që objektivat janë specifikë, të matshëm, të arritshëm, realë dhe në kohë.*

Objektivat e ndërhyrjes së qeverisë me anë të ndryshimeve në ligj, paraqiten si më poshtë:
1. Plotësimi i ligjit me masa konkrete për vazhdimin e luftës ndaj kriminalitetit dhe pastrimit të parave e financimit të terrorizmit, brenda vitit 2021. Përmes ndryshimeve, synohet që ligji nr. 110/2018 “Për noterinë” të plotësohet me masa konkrete dhe të parashikuara shprehimisht në ligj. Kështu, lufta për parandalimin e pastrimit të parave dhe financimin e terrorizmit do të jetë më efektive pasi do të ndalohet licencimi i personave të cilët nuk kanë integritetin e nevojshëm për të qenë noter nëpërmjet një kontrolli më të imtësishëm të plotësimit të kushteve për hyrjen dhe ushtrimin e profesionit, veçanërisht ai i cili lidhet me integritetin, si dhe adresimi i rasteve të përfshirjes së zëvendësnoterëve dhe noterëve në veprimtari kriminale. Këto ndryshime do të sjellin një përmirësim të dukshëm të standardeve që aplikon vendi ynë në drejtim të luftës për parandalimin e pastrimit të parave, si dhe të standardit të integritetit të profesionistëve.

2. Përmbushja e rekomandimeve ndërkombëtare të caktuara për Ministrinë e Drejtësisë në fushën e noterisë brenda vitit 2021 me qëllim nxjerrjen e vendit nga lista e vendeve “nën monitorim të shtuar”. Ndryshimet synojnë përmbushjen e rekomandimeve të MONEYVAL, në kuadër të planit ICRG/FTAF, (konkretisht në rezultatin imediat IO3.3 “Kërkohen amendime në ligjin për noterinë – revokime licencash edhe nga Ministria e Drejtësisë”) brenda vitit 2021. Këto ndryshime do të sjellin një përmirësim të dukshëm të standardeve që aplikon vendi ynë në drejtim të luftës ndaj krimit dhe parandalimit të pastrimit të parave, me qëllim nxjerrjen e vendit nga lista gri.

3. Parandalimi i depërtimit dhe goditja e elementëve kriminalë në radhët e noterëve dhe zëvendësnoterëve. Përmes projektligjit synohet që të vendoset një kontroll më i imtësishëm në kriteret e integritetit për hyrjen në profesion për të parandaluar depërtimin e elementëve kriminalë duke verifikuar në mënyrë të hollësishme jo vetëm gjendjen gjyqësore të kandidatit por, edhe nëse subjektet janë të përfshirë në kryerjen e veprimtarive kriminale përfshirë këtu pastrimin e parave dhe financimin e terrorizmit, duke prezantuar kështu kritere të reja. Gjithashtu, përmes këtyre ndryshimeve synohet që të zgjerohen rastet e pezullimit dhe heqjes së licences kur zëvendësnoteri ose noteri nuk gëzon më integritetin e nevojshëm për të vazhduar profesionin. Ky objektiv do të realizohet përmes parashikimit të kushteve shtesë për licencimin e kandidatëve, si dhe përmes pezullimit dhe heqjes së licencave në rast se provohen rastet e parashikuara në ligj.

4. Ulja e rrisqeve dhe praktikave të pastrimit të parave dhe financimit të terrorizmit nga noterët brenda 3 viteve të ardhshme, nëpërmjet zbatimit rigoroz të kritereve të licensimit dhe marrjes së masave parandaluese e ndëshkuese për të garantuar zbatimin me korrektësi të legjislacionit në fuqi. Gjatë viteve 2019-2020 në Drejtorinë e Përgjithshme të Parandalimit të Pastrimit të Parave nga ana e noterëve janë raportuar gjithsej 654 raste të dyshimeve për pastrimin e parave, çka tregon për rrezikun e lartë që mbart në vetvete ushtrimi i këtij profesioni në raport me veprimtarinë e jashtëligjshme të pastrimit të parave. Përmes ndalimit të licencimit të personave të cilët kanë lidhje me krimin zvogëlohet në mënyrë të drejëpërdrejtë rreziku për pastrimin e parave sepse ndërpritet rruga e atyre kandidatëve të cilët nuk janë të përshtatshëm për të ushtruar profesionin e zëvendësnoterit dhe noterit, si dhe që në të ardhmen mund të bëhen shkak për lejimin apo zhvillimin e praktikave të pastrimit të parave. Nga ana tjetër, sanksionet si pezullimi apo heqja e licences shërbejnë si një faktor tejet efektiv parandalues, ndërgjegjësues dhe ndëshkues në komunitetin e zëvendësnoterëve dhe noterëve për të shmangur çdo veprim të jashtëligjshëm përfshi këtu vepra penale të cilat do të kishin efekt direkt në licencën që ata zotërojnë.

5. Forcimi i integritetit dhe figurës së noterit, rritja e cilësisë së shërbimit notarial, si dhe rritja e besimit të publikut të profesioni i noterit. Duke parashikuar dispozita të veçanta mbi kontrollin e integritetit të të interesuarve, kandidatëve për noter, zëvendësnoterëve dhe noterëve, si dhe marrjen e masave në rast se vërehen përfshirje të tyre në veprimtari kriminale përmes pezullimit dhe heqjes së licences, profesioni i noterit pastrohet nga element të papërshtatshëm që nuk përputhen me natyrën e funksionit publik që ata ushtrojnë. Gjithashtu, tregu në përgjithësi dhe qytetarët do të përfitojnë një shërbim më cilësor, nga zëvendësnoterë dhe noterë të cilët paraqesin një figurë të pastër dhe që garantojnë zbatimin rigoroz të dispozitave në fuqi e që parandalojnë praktika të jashtëligjshme. Përmes garantimit te integritetit të profesionistëve të sistemit notarial do të rritet edhe besimi te ky profesion.

# Përshkrimi i opsioneve të shqyrtuara

* *Përshkruani opsionin e status quo-së.*
* *Identifikoni dhe përshkruani të gjitha opsionet e politikave që keni marrë parasysh.*
* *Shpjegoni se si janë identifikuar opsionet e politikës.*

**Opsioni 0 (status quo):** Ky opsion përcakton ruajtjen e standardeve të tanishme mbi mënyrën e kontrollit të figurës dhe gjendjes gjyqësore të personave të cilët aspirojnë të ushtrojnë profesionin e noterit. Aktualisht në ligjin nr. 110/2018 “Për noterinë”, është parashikuar si kusht për licencim që noteri të mos ketë qenë i dënuar për disa kategori të caktuara veprash penale dhe si shkak për pezullimin dhe heqjen e licencës janë vendosur dënimet për vepra penale dhe kryerja e shkeljeve disiplinore. Por, nga ana tjetër, këto parashikime nuk janë të plota dhe të mjaftuesh,e pasi lidhen vetëm me gjendjen gjyqësore të subjektit në momente të caktuara kohore, pa marrë parasysh rastet e tjera të cilat mund të ndikojnë në depërtimin e elementëve kriminalë në profesion, integritetin e tyre, marrjen e masave të shpejta për trajtimin e praktikave të pastrimit të parave apo të përfshirjes në vepra penale. Për këtë arsye nevojitet të ndërhyhet për të kontrolluar më mirë integritetin dhe për të parandaluar që në fillim depërtimin në këtë profesion edhe të personave të cilët, pavarësisht se në momentin e konkurrimit dhe licencimit nuk janë dënuar, mund të jenë përfshirë në kryerjen e veprave penale. Gjithashtu, ndërhyrja nevojitet për të adresuar rastet kur pas licencimit të tyre dhe gjatë ushtrimit të veprimtarisë, zëvendësnoterët dhe noterët përfshihen në veprimtari kriminale përfshi këtu edhe pastrimin e parave dhe financimin e terrorizmit. Duke qenë se rekomandimet ndërkombëtare kërkojnë ndërhyrje në ligj, dispozitat aktuale nuk sjellin rezultatin e nevojshëm
 **Opsioni 1 (jo rregullator)**: Vetërregullimi ose ndërgjegjësimi i noterëve, nuk adreson siç duhet problemin me masat e duhura. Këto metoda nuk kanë të njëjtin efektivitet dhe nuk mund të garantojnë përmbushjen e detyrimeve dhe rekomandimeve nga organizmat ndërkombëtarë si FATF/MONEYVAL mbi pastrimin e parave dhe financimin e terrorizmit. Tregu nuk është në gjendje që të vetërregullohet sa i përket këtyre aspekteve dhe si rrjedhojë nevojitet parashikimi me ligj i disa masave të posaçme që synojnë të parandalojnë depërtimin e elementëve kriminalë dhe përfshirjen në veprimtari kriminale. Deri më tani janë kryer trajnime të stafit të strukturës përkatëse të Ministrisë së Drejtësisë mbi inspektimet me fokus parandalimin e pastrimit të parave duke sjellë rritje të cilësisë së këtyre inspektimeve. Nga ana tjetër këto inspektime nuk janë të mjaftueshme për shkak se ligji parashikon që çdo zyrë noteriale të inspektohet me intervale të rregullta, por jo më pak se çdo katër vjet, duke mos lejuar ushtrimin e kontrolleve më të shpeshta por, zhvillimin e tyre vetëm në varësi të ankesave dhe informacioneve të paraqitura. Në lidhje me parandalimin e pastrimit të parave janë kryer edhe trajnime të noterëve por, këto trajnime nuk garantojnë zbatimin e legjislacionit në mënyrën e duhur pa u shoqëruar me masa të tjera parandaluese dhe ndëshkuese. Ndërkohë mbetet pa zgjidhje nevoja për të garantuar integritetin e kandidatëve për noter, zëvendësnoterëve e noterëve. **Opsioni 2 (rregullator):** Ky është opsioni i preferuar. Ndryshimi i ligjit ekzistues dhe hartimi i akteve nënligjore për zbatimin e këtyre ndryshimeve është një masë e mjaftueshme dhe e përshtatshme për adresimin e problemit dhe përmbush detyrimet ndërkombëtare. Kjo pasi ndërhyrja përqëndrohet në ligjin aktual të noterisë pa pasur nevojën për të hartuar një ligj të ri. Në të kundërt, parimi për të pasur vetëm një ligj i cili rregullon të gjitha aspektet e një marrëdhënie apo fushë të caktuar nuk do të respektohej, çka në vetvete sjell paqartësi. Gjithashtu, ndryshimet synojnë të prekin dispozita që lidhen me kushtet për hyrjen dhe ushtrimin e profesionit të noterit, si dhe marrjen e masave të pezullimit dhe heqjes së licencës të cilat tashmë janë të parashikuara në ligjin nr. 110/2018 “Për noterinë”. Edhe vetë rekomandimet e FATF/MONEYVAL kërkojnë amendine të këtij ligji, i cili është konsideruar si një hap i nevojshëm por edhe i mjaftueshëm për arritjen e standardit të kërkuar.
 **Opsioni 3 (rregullator):** Hartimi i një ligji të ri. Ky opsion është konsideruar si i panevojshëm, me kosto të lartë dhe jo efektiv pasi problemi mund të adresohet më thjeshtë përmes ndryshimeve në ligj. Ndërhyrja nuk lidhet me krijimin e një marrëdhënie të re juridike dhe as me rregullimin e një marrëdhënieje për të cilën nuk ka një kuadër rregullator. Aktualisht ka një ligj të posaçëm të hartuar së fundmi që parashikon kushtet e licencimit dhe ushtrimit të veprimtarisë noteriale, i cili ka rritur standardet e ushtrimit të profesionit. Ndërkohë hartimi i një ligji të ri vështirëson zbatimin e tij për shkak të mosunifikimit të dispozitave që rregullojnë fushën. Gjithashtu, hartimi i një ligji të ri do vononte akoma më shumë vendosjen e rregullave të reja, objektivat nuk do të mund të realizoheshin brenda afateve të synuara, si dhe paraqiten kosto më të larta se sa opsioni i përzgjedhur.

# Vlerësimi i opsioneve/analizimi i ndikimeve

* *Identifikoni grupet e prekura.*
* *Identifikoni llojet e ndikimeve për secilin grup të prekur, bëni dallimin midis ndikimeve të drejtpërdrejta dhe jo të drejtpërdrejta.*
* *Për ndikimet e drejtpërdrejta:*

* + *Përshkruani nga ana cilësore ndikimet e drejtpërdrejta mbi grupet e prekura.*
	+ *Analizoni nga ana sasiore ndikimet më të rëndësishme të drejtpërdrejta.*
	+ *Përcaktoni vlerën monetare të ndikimeve më të rëndësishme të drejtpërdrejta aty ku është e mundur (përdor tabelën në Aneksin 2/a të këtij dokumenti).*
	+ *Analizoni ndikimin mbi ndërmarrjet e vogla dhe të mesme (nëse ka).*
* *Për ndikimet jo të drejtpërdrejta:*
	+ *Përshkruani nga ana cilësore ndikimet jo të drejtpërdrejta mbi grupet e prekura.*
	+ *Analizoni ndikimin mbi konkurrencën.*
* *Diskutoni kufizimin e analizës:*
	+ *Jepni supozimet në të cilat janë bazuar parashikimet dhe risqet, të cilave ato u nënshtrohen.*
	+ *Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.*
* *Përmblidhni vlerësimin e opsioneve:*
	+ *Paraqisni një pasqyrë përmbledhëse të të gjitha ndikimeve të opsioneve të analizuara.*
	+ *Shpjegoni se si ndikimet e të gjitha opsioneve të analizuara krahasohen me njëra-tjetrën.*
	+ *Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (përdor tabelën në Aneksin 2/b të këtij dokumenti).*

Grupet e prekura janë: a) të interesuarit për noter, kandidatët për noter, zëvendësnoterët, noterët; b)strukturat përgjegjëse pranë Ministrisë së Drejtësisë, Dhoma Kombëtare e Noterëve, Qendra Shqiptare e Trajnimit të Noterëve; c) Bordi Disiplinor i Noterisë; ç) Drejtoria e Përgjithshme e Parandalimit të Pastrimit të Parave; d) institucione të tjera të përfshira si gjykata ose prokuroria dh) qeveria e) biznesi f) qytetarët.

Ndikimet e drejtëpërdrejta: Kjo ndërhyrje ka ndikim të drejtëpërdrejtë për të interesuarit për noter, kandidatët për noter, zëvendësnoterët, noterët, strukturat përgjegjëse pranë Ministrisë së Drejtësisë, Dhomën Kombëtare të Noterëve, Qendrën Shqiptare të Trajnimit të Noterëve, Bordin Disiplinor të Noterisë, dhe Drejtorinë e Përgjithshme të Parandalimit të Pastrimit të Parave pasi kuadri ligjor i licencimit dhe ushtrimit të veprimtarisë noteriale do të ndryshojë dhe përmirësohet duke prezantuar kushte të forcuara për licencimin si mospërfshirja në listën e personave të shpallur sipas legjislacionit në fuqi për masat kundër financimit të terrorizmit, gëzimi i integritetit dhe besueshmërisë, si dhe shtim të rasteve për pezullim apo heqje të licencës në rastet kur zëvendësnoterët dhe noterët kryejnë vepra penale apo shkelje të dispozitave të legjislacionit mbi parandalimin e pastrimit të parave dhe financimit të terrorizmit, të provuara nga DPPPP-ja. Kështu të interesuarit për noter, kandidatët për noter, zëvendësnoterët e noterët duhet të plotësojnë kushtin se nuk janë të lidhur me elementë kriminalë përpara licencimit dhe gjatë ushtrimit të veprimtarisë, i cili më pas do të verifikohet nga Ministria e Drejtësisë. Ndërkohë në rastet e shkeljes së ligjit, do të merren masa për përjashtimin nga profesioni të subjekteve që shkelin ligjin. Drejtoria e Përgjithshme e Parandalimit të Pastrimit të Parave do të jetë përgjegjëse për referimin e rasteve të hetuara prej saj për marrjen e masave përkatëse nga ana e Ministrisë së Drejtësisë dhe Bordit Disiplinor. Gjithashtu, integriteti profesional do të rritet për shkak se radhët e noterëve do të pastrohen nga elementët e papërshtatshëm dhe do të parandalohet futja e tyre në këtë profesion.

Ndërhyrja ka efekt të drejtëpërdrejtë edhe tek qeveria, biznesi dhe qytetarët të cilët do të marrin një shërbim noterial më cilësor nga persona me integritet të lartë që ushtrojnë veprimtarinë e tyre në zbatim të legjislacionit.

Parashikimi i masave të efekteshme për të parandaluar depërtimin e elementëve kriminalë dhe për të adresuar praktikat e pastrimit të parave prek veprimtarinë e qeverisë në disa drejtime duke minimizuar e eleminuar rastet e paraqitjes së dokumenteve të parregullta të hartuara nga noteri të cilat ndikojnë në procedurat administrative që realizojnë organet publike. Gjithashtu, kjo ndërhyrje ndikon në rezultatet e qeverisë në luftën ndaj fenomeneve të sipërcituara si dhe në përmbushjen e detyrimeve ndërkombëtare për nxjerrjen e vendit nga “lista gri”.

Ndikimet jo të drejtëpërdrejta: Ky opsion ka edhe ndikime jo të drejtëpërdrejta në garantimin e një tregu të lirë dhe të ndershëm, forcimin e konkurrencës, si dhe përmirësimin e klimës së biznesit.

Ndërhyrja ka ndikim jo të drejtëpërdrejtë pozitiv mbi konkurrencën sepse sigurohet zbatimi i ligjit në mënyrë të njëllojtë nga të gjithë noterët. Parashikimi i filtrave për hyrjen në profesion dhe marrja e masave ndëshkuese do t’i nxisë zëvendësnoterët dhe noterët të mos përfshihen në praktika të jashtëligjshme që mund t’i garantojnë atyre fitim të shtuar në mënyrë të padrejtë. Gjithashtu, përmes këtyre ndryshimeve edhe komuniteti i biznesit përfiton për shkak se sigurohet barazi në veprimtarinë dhe tregun ekonomik duke qenë se zëvendësnoterët dhe noterët nuk do të pranojnë të hartojnë akte dhe kontrata të cilat kanë për qëllim pastrimin e parave. Këto veprime sjellin të ardhura shtesë të cilat edhe pse të jashtëligjshme nëse pastrohen dhe futen në qarkullimin ekonomik ndikojnë në deformimin e tregut dhe cenojnë konkurrencën e ndershme për shkak se një grup i caktuar aktorësh zotërojnë dhe hedhin në treg një sasi të konsiderueshme parash me burim të jashtëligjshëm.

Gjithashtu, kjo ndërhyrje do të sjellë përfitime edhe në kuadër të investimeve të huaja pasi nxjerrja e vendit nga “lista gri” do t’i nxisë investitorët e huaj, që më parë mund të jenë stepur për shkak të kësaj problematike, që të investojnë në Shqipëri.

Ndikimi jo i drejtëpërdrejtë është edhe social pasi rritja e standardeve për ushtrimin e profesionit, futja e filtrave për kontrollin e integritetit të zëvendësnoterëve dhe noterëve, si dhe ndëshkimi me masa efektive i atyre subjekteve që përfshihen në vepra penale apo praktika të pastrimit të parave rrisin ndikojnë në parandalimin dhe uljen e kriminalitetit.

Kufizimet e analizës: Mund të pengonjë realizimin e përfitimeve, të rrisë kostot ose të sjellë pasoja të papritura:
- verifikimi jo i plotë i kritereve që lidhen me integritetin profesional të subjekteve;
- mungesa e kapaciteteve njerëzore për kryerjen e këtyre verifikimeve;
- vlerësimi jokorrekt i kërkesave për pezullim ose heqje të licencës.

Kjo ndërhyrje nuk ka ndikim me vlerë monetare të përcaktuar mbi buxhetin e shtetit, pasi nuk parashikohet që ndryshimet ligjore të paraqesin kosto shtesë. Për zbatimin e tyre nuk parashikohet të shtohen burime njerëzore pasi në Raportin e Vlerësimit të Ndikimit për projektligjin “Për ndërmjetësit e pasurive të paluajtshme” është parashikuar shtimi i specialistëve në strukturën përkatëse për profesionet e lira. Këta specialistë krahas punës për zbatimin e rregullave të përcaktuar në projektligjin për “Për ndërmjetësit e pasurive të paluajtshme” do të angazhohen edhe me profesionet e tjera të lira, përfshi këtu edhe noterinë. Ndërkohë nëpunësit e kësaj strukture kanë ndjekur trajnime të organizuara nga partnerë ndërkombëtarë në lidhje me fushën e parandalimit të pastrimit të parave (p.sh. GIZ ka ofruar trajnime gjatë periudhës Tetor – Nëntor 2020) duke plotësuar kështu edhe nevojën për rritjen e kapaciteteve profesionale të tyre ato. Sa i përket rritjes së bashkëpunimit me institucione të tjera dhe të kapaciteteve profesionale të tyre nuk parashikohen kosto, për shkak se përfshirja e tyre në proces do të jetë brenda kuadrit të veprimtarisë normale të punës së tyre.

# Arsyetimi i opsionit të preferuar

* *Zgjidhni opsionin e preferuar, bazuar në analizë.*
* *Shpjegoni arsyetimin tuaj.*

Hartimi i projektligjit “Për disa shtesa dhe ndryshime në ligjin nr.110/2018, “Për noterinë” është opsioni i preferuar sepse:
- është një masë e mjaftueshme dhe e përshtatshme për adresimin e problemit;
- përmbush detyrimet ndërkombëtare dhe qëllimin për nxjerrjen e Shqipërisë nga lista gri, ku vetë rekomandimet e FATF/MONEYVAL kërkojnë amendine të këtij ligji, që është konsideruar si një hap i mjaftueshëm për arritjen e standardit të kërkuar;
- ndryshimet prekin dispozita që lidhen me kushtet për hyrjen dhe ushtrimin e profesionit të noterit dhe ushtrimin e veprimtarisë noteriale, si dhe shkaqet për marrjen e masave të pezullimit dhe heqjes së licencës të cilat janë të parashikuara në ligjin nr. 110/2018 “Për noterinë”;
- garanton realizmin e objektivave të synuar;
- nuk sjell kosto shtesë për impelementimin dhe zbatimin e politikës as për institucionet publike dhe as për sektorin privat.
 **Analiza me shumë kritere

Opsioni 0 (status quo):** Nuk do të ndërhyjmë me ndryshim apo politikë të re. Ruhen standardet aktuale për ushtrimin e profesionit por nuk arrihet rezultati i pritshëm në luftën ndaj krimit dhe parandalimit të pastrimit të parave dhe përmbushjes së detyrimeve ndërkombëtare.

**Opsioni 1 (jo rregullator):** Vetërregullimi ose ndërgjegjësimi i noterëve, nuk adreson siç duhet problemin me masat e nevojshme.

**Opsioni 2 (rregullator):** Ndryshimi i ligjit ekzistues dhe hartimi i akteve nënligjore për zbatimin e këtyre ndryshimeve. Ndryshimi i ligjit është një masë e mjaftueshme dhe e përshtatshme për adresimin e problemit dhe përmbush detyrimet ndërkombëtare.
 **Opsioni 3 (rregullator)**: Hartimi i një ligji të ri. Problemi mund të adresohet më thjeshtë përmes ndryshimeve në ligj, ndërkohë hartimi i një ligji të ri vështirëson zbatimin e tij për shkak të mosunifikimit të dispozitave që rregullojnë të njëjtën fushë.

Kriteret për vlerësimin e opsioneve dhe pesha e secilit sipas rëndësisë relative:

1. Plotësimi i ligjit me masa konkrete për vazhdimin e luftës ndaj kriminalitetit dhe pastrimit të parave e financimit të terrorizmit, brenda vitit 2021 – 4;

2. Përmbushja e rekomandimeve ndërkombëtare të caktuara për Ministrinë e Drejtësisë në fushën e noterisë brenda vitit 2021 me qëllim nxjerrja e vendit nga lista e vendeve “nën monitorim të shtuar - 5

3. Parandalimi i depërtimit dhe goditja e elementëve kriminalë në radhët e noterëve dhe zëvendësnoterëve- 3

4. Ulja e rrisqeve dhe praktikave të pastrimit të parave dhe financimit të terrorizmit nga noterët brenda 3 viteve të ardhshëm, nëpërmjet zbatimit rigoroz të kritereve të licensimit dhe marrjes së masave parandaluese e ndëshkuese për të garantuar zbatimin me korrektësi të legjislacionit në fuqidhe zbatim efikas legjislacionit përkatës - 2

5. Forcimi i integritetit dhe figurës së noterit, rritja e cilësisë së shërbimit notarial, si dhe rritja e besimit të publikut të profesioni i noterit.- 3

6. Kosto efektiviteti - 4

Shkalla e performancës është nga 0 në 5, ku 0 përfaqëson opsionin më pak të preferuar dhe 5 atë më të preferuarin.

|  |  |  |  |  |  |
| --- | --- | --- | --- | --- | --- |
| **Kriteret** | **Pesha** | **Opsioni 0** | **Opsioni 1** | **Opsioni 2** | **Opsioni 3** |
| Plotësimi i ligjit me masa konkrete për vazhdimin e luftës ndaj kriminalitetit dhe pastrimit të parave e financimit të terrorizmit, brenda vitit 2021 | 4 | 0(0) | 0(0) | 5(20) | 3(12) |
| Përmbushja e rekomandimeve ndërkombëtare të caktuara për Ministrinë e Drejtësisë në fushën e noterisë brenda vitit 2021  | 5 | 0(0) | 0(0) | 5(25) | 4(15) |
| Parandalimi i depërtimit dhe goditja e elementëve kriminalë në radhët e radhët e noterëve dhe zëvendësnoterëve; | 3 | 1(3) | 2(6) | 5(15) | 4(12) |
| Ulja e rrisqeve dhe praktikave të pastrimit të parave dhe financimit të terrorizmit nga noterët  | 3 | 1(3) | 2(6) | 4(12) | 4(12) |
| Forcimi i integritetit dhe figurës së noterit, rritja e cilësisë së shërbimit notarial, si dhe rritja e besimit të publikut të profesioni i noterit. | 3 | 1(3) | 2(6) | 5(15) | 5(15) |
| Kosto efektiviteti | 4 | 0 (0) | 1(4) | 5(20) | 4(16) |
| Pikët |  | 9 | 22 | 107 | 82 |

# Çështje të zbatimit

* *Shpjegoni se cila strukturë do të jetë përgjegjëse për zbatimin e opsionit të zgjedhur.*
* *Shpjegoni pengesat e mundshme për zbatimin e opsionit të zgjedhur.*
* *Përshkruani masat që do të ndërmerren gjatë zbatimit për të arritur qëllimet e politikës.*

Zbatimi do të kryhet nga të interesuarit për noter, kandidatët për noter, zëvendësnoterët, noterët, strukturat përgjegjëse pranë Ministrisë e Drejtësisë, Dhoma Kombëtare e Noterëve, Bordi Disiplinor, Qendra Shqiptare e Trajnimit të Noterëve, Drejtoria e Përgjithshme e Parandalimit të Pastrimit të Parave, si dhe çdo institucion apo subjekt tjetër të cilit do t’i ngarkohen të drejta dhe detyrime.

Pengesat mundshme për zbatimin e opsionit të zgjedhur lidhen me:

- vështirësinë e pranimit të këtyre ndryshimeve për shkak të volumit të madh të punës që duhet kryer dhe kompleksitetit të verifikimeve;

- zbatimin në praktikë për shkak të nevojës për të kryer të gjitha verifikimet e nevojshme për te garantuar integritetin e subjekteve dhe hetimin e shkeljeve të ligjit;

- kapacitetet e nevojshme njerëzore dhe financiare që do të angazhohen për kryerjen e verifikimeve;

- mundësisë për aksesuar të gjitha të dhënat e nevojshme që nevojiten për marrjen e një vendimi;

- kompleksitetin që paraqesin hetimet e çështjeve të pastrimit të parave dhe financimit të terrorizmit të cilat përbëhen nga veprime të vështira për t’u zbuluar dhe kërkojnë hetime të thelluara;

Masat që do të ndërmerren gjatë zbatimit në praktikë janë hartimi ose ndryshimi i akteve nënligjore për të normuar mënyrën e kryerjes së verifikimeve mbi integritetin e figurës së subjekteve, bashkëpunimi dhe shkëmbimi i informacionit me të gjithë institucionet që mund të disponojnë të dhëna që i vlejnë strukturave përgjegjëse për zbatim, kryerja e inspektimeve dhe hetimeve në rastet kur paraqiten të dhëna të cilat mund sjellin si pasojë cenimin e integritetin profesional të zëvendësnoterëvë dhe noterëve apo pezullimin ose heqjen e licencës.

**Faza e monitorimit dhe vlerësimit**

* *Jepni një përshkrim të përmbledhur të masave të monitorimit dhe të vlerësimit.*
* *Identifikoni kriteret/treguesit për të matur arritjen e objektivave ose progresin drejt tyre.*

Zbatimi i masave të parashikuara në këtë projektligj do të monitorohet nga strukturat përkatëse në Ministrinë e Drejtësisë, Drejtoria e Përgjithshme e Parandalimit të Pastrimit të Parave, si dhe nga institucionet ndërkombëtare që monitorojnë ecurinë e zbatimit të këtyre masave apo që paraqesin raporte mbi luftën kundër kriminalitetit apo pastrimit të parave.

Treguesit për matjen e arritjes së objektivave ose progresin e tyre janë:

1. Raportet e FATF/MONEYVAL;

2. Nxjerrja e Shqipërsië nga lista “gri”;

3. Numri i rasteve të refuzimit të licencimit për shkak të cenimit të integritetit profesional;

4. Numri i rasteve të pezullimit dhe heqjes së licencave për shkak të kërkesës së autoritetit përgjegjës (DPPPP) për revokim të licences, cenimit të integritetit profesional, përfshirjes në listën e personave të shpallur sipas legjislacionit në fuqi për masat kundër financimit të terrorizmit ;

5. Rritja e rasteve të referimeve nga ana e zëvendësnoterëve dhe noterëve në institucionet përgjegjës kur kanë dyshime për kryerjen e veprimeve që synojnë pastrimin e parave.

**Raporti i vlerësimit të ndikimit - Shtojca 2/a**

***Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në*.**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  **Viti 1**  |  **Viti 2**  |  **Viti 3**  |  **Viti 4**  |  **Viti 5**  |  **Viti 6**  |  **Viti 7**  |  **Viti 8**  |  **Viti 9**  |  **Viti 10**  |
| **Faktori zbritës**  | 1.00  | 0.95  | 0.91  | 0.87  | 0.82  | 0.79  | 0.75  | 0.71  | 0.68  | 0.65  |
| **Kosto për buxhetin - një herë** |  |  |  |  |  |  |  |  |  |  |
| **Kosto për buxhetin - në vazhdimësi** |  |  |  |  |  |  |  |  |  |  |
| **Kosto për bizneset - një herë**  |  |  |  |  |  |  |  |  |  |  |
| **Kosto për bizneset - në vazhdimësi** |  |  |  |  |  |  |  |  |  |  |
| **Kosto për grupet e tjera - një herë** |  |  |  |  |  |  |  |  |  |  |
| **Kosto për grupet e tjera - në vazhdimësi** |  |  |  |  |  |  |  |  |  |  |
| **Kosto në total**  |  |  |  |  |  |  |  |  |  |  |
| **Kosto e zbritur= Kosto në total x Faktori zbritës** |  |  |  |  |  |  |  |  |  |  |
| **Përfitimet për buxhetin – një herë** |  |  |  |  |  |  |  |  |  |  |
| **Përfitimet për buxhetin – në vazhdimësi** |  |  |  |  |  |  |  |  |  |  |
| **Përfitimet për grupet e tjera – një herë** |  |  |  |  |  |  |  |  |  |  |
| **Përfitimet për grupet e tjera – në vazhdimësi** |  |  |  |  |  |  |  |  |  |  |
| **Përfitimet për biznesin – një herë** |  |  |  |  |  |  |  |  |  |  |
| **Përfitimet për biznesin – në vazhdimësi** |  |  |  |  |  |  |  |  |  |  |
| **Përfitimet totale** |  |  |  |  |  |  |  |  |  |  |
| **Përfitimi i zbritur= Përfitimi në total x faktori zbritës** |  |  |  |  |  |  |  |  |  |  |
| **Vlera prezente aktuale e përfitimit në total** |  |  |
| **Vlera prezente aktuale e kostos në total** |  |  |
| **Vlera Prezente Neto Aktuale (VAN) = Vlera aktuale e përfitimit në total – Vlera aktuale e kostos në total** |  |  |

**Raporti i vlerësimit të ndikimit - Shtojca 2/b**

***Tabelë: Vlera aktuale neto në total e çdo opsioni***

|  |  |  |
| --- | --- | --- |
| **Opsioni** | **Vlera aktuale në milionë lekë** | **Vlera aktuale neto në milionë lekë** |
| **Kosto** | **Përfitimi** |
| Opsioni 1 | 0 | 0 | 0 |
| Opsioni 2 | 0 | 0 | 0 |

**MINISTËR**

 **Etilda Gjonaj (Saliu)**